ועדת החוקה, חוק ומשפט, כנסת 23, פרוטוקול מספר 33, 2020-06-30 09:30

יעקב אשר: שלום לכולם, אני פותח את ישיבת ועדת החוקה, חוק ומשפט בהצעת חוק קיום דיונים באמצעים טכנולוגיים (הוראת שעה – נגיף הקורונה החדש (דיונים בבתי משפט ובבתי דין בהשתתפות עצורים, אסירים וכלואים), התש"ף-2020.

יעקב אשר: אנחנו בשטף של נושאים ואני רוצה לומר שהרבה דברים נמצאים על כתפינו, עם הרבה מאוד ביקורת על התהליכים שקורים.

יעקב אשר: לא רק אתם תגידו את זה, גם אני אומר את זה.

יעקב אשר: לדעתי יש חוסר תיאום בנושאים רבים מאוד שהם כל כך כל כך דחופים, למשל בנושא שאנחנו הולכים לדון עליו הבוקר.

יעקב אשר: מעבר להמשך הדיון על ה-VC זה ועדת שחרורים.

יעקב אשר: התקש"ח של ועדת שחרורים פג לפני כמה ימים.

יעקב אשר: זאת אומרת שכבר כמה ימים אין ועדות שחרורים.

יעקב אשר: חברים, בסוף זה על הכתפיים שלנו.

יעקב אשר: אנחנו יכולים להגיד מה שנגיד, אבל בסוף זה יתגלגל אלינו, ולא ניכנס כרגע למה ומה.

יעקב אשר: אני אומר שוב, יש לי ביקורת וביקורת חריפה מאוד על תפקוד הממשלה כרגע, במשבר השני הזה.

יעקב אשר: אני יכול להבין שאולי לא התכוננו מספיק, אני לא יכול להבין למה לא התכוננו מספיק.

יעקב אשר: יש חוסר בהירות, ויותר מזה, כעס של ראשי הרשויות שלא יודעים מה לעשות.

יעקב אשר: פיקוד העורף לא נמצא היום ברשויות האלה, ברשויות האדומות או אלה שהולכות להיות אדומות.

יעקב אשר: אין את פיקוד העורף בשטח, כמו שהיה להן במשבר הקודם.

יעקב אשר: הם רוצים להוציא אנשים למלוניות – אין להם בהירות בעניין הזה.

יעקב אשר: אנשים מתקשרים לראשי הרשויות ולעובדי הרשויות המקומיות, מעבירים את זה לקופות, הקופות מעבירות את זה לפיקוד העורף, פיקוד העורף מעביר את זה למל"ל, האנשים לא במלוניות ואחר כך באים ואומרים שהאזור הוא אדום.

יעקב אשר: איך הוא לא יהיה אדום?

יעקב אשר: מה הוא יהיה, ורוד?

יעקב אשר: אני שוקל לקיים דיון בעניין הזה, הבעיה שאין לנו הרבה זמן ומתי לעשות את זה, אבל אני קורא מכאן לשר הבריאות ולשרים האחרים הנוגעים בדבר, אתם צריכים להיות לעזר לרשויות המקומיות, להיות נוכחים בשטח ולתת היום עדיפות עליונה להוצאת חולים.

יעקב אשר: קודם כל חולים, אחר כך נגיע למבודדים.

יעקב אשר: כשאני אומר חולים זה גם משפחות מסוימות שבהן ההורים חולים, יש שלושה תינוקות בבית שאי אפשר להפריד אותם וחייבים להוציא אותם גם.

יעקב אשר: גם אלה שאי אפשר להוציא, צריכים לקבל את המזון הביתה, מישהו צריך לקנות להם את הדברים, אחרת הם יצאו החוצה והם עלולים להדביק.

יעקב אשר: השגנו הישגים רבים בתקופה האחרונה כאן בוועדה, והרבה מאוד בעזרתכם, חבריי הוועדה, הרבה מאוד.

יעקב אשר: השגנו הישגים גם אתמול בנושא האזור המוגבל.

יעקב אשר: שינינו דברים.

יעקב אשר: שינינו את ברירת המחדל, שהיא לא סגר מלא ואחר כך מורידים דברים, אלא הפוך, עושה את הדברים לפי הצורך.

יעקב אשר: דבר שני, סידרנו שלוועדה תהיה סמכות לדון ולבטל גם את הצווים הללו, דבר שלא היה קודם.

יעקב אשר: הכנסנו את חובת ההיוועצות וקבלת העמדה של הרשות המקומית בטרם החלטה של ועדת שרים, קבלת העמדה בכתב.

יעקב אשר: שכשוועדת השרים תשב על זה היא תיראה את עמדת העירייה, מה נעשה, מה לא נעשה, מה היה צריך לעשות ומה עמדתה לגבי הסגר.

יעקב אשר: הגענו לכך שיוודאו קודם כל מה הצורך, איזה גודל של סגר.

יעקב אשר: הכי קל זה לבוא ולהגיד: תן לי את כל האזור.

יעקב אשר: זה הכי קל.

יעקב אשר: עשינו הרבה מאוד תיקונים, עשינו הרבה מאוד דברים.

יעקב אשר: אנחנו בעצם היום המבוגר האחראי שלוקח על עצמו בסוף את ההחלטות כדי שהממשלה כן תוכל לפעול, כי באמת אנחנו נמצאים בשעת חירום ובאמת הגל הזה נראה הרבה יותר רציני ממה שחשבו פה לפני כמה ימים.

יעקב אשר: אני יודע, ח"כ אבידר, שיהיה לך מה להגיד על זה, אנחנו מחכים לפינת הרופא.

יעקב אשר: תכף תהיה לנו פינה כזו.

יעקב אשר: אני אומר שוב, אני פונה מכאן לממשלה, חייבים לתת כלים.

יעקב אשר: אתם חייבים להיות בשטח; חייבים למצוא את הפתרונות למלוניות; חייבים למצוא פתרון לבדיקות; חייבים למצוא פתרונות לדברים הללו.

יעקב אשר: רק כך נוכל לבלום.

יעקב אשר: אנחנו לא רוצים לעצור את המשק, אנחנו עושים פה הרבה סלטות באוויר – ונעשה היום עוד הרבה סלטות – כדי לגרום לכך שהמשק יוכל להתחיל לפעול מצד אחד, ומצד שני שנוכל לשמור על בריאות האנשים.

יעקב אשר: אבל הדבר הראשון באזורים האדומים, שכל כך דיברנו עליהם ואנשים חיים בתוכם, בואו נעצור אותם שהם לא יהפכו לאדום מהבהב.

יעקב אשר: תנו את הפתרונות.

יעקב אשר: תשכרו עוד מלוניות, תנו את כל הדברים שראשי העיר יוכלו לנקות את העיר בצורה נכונה ולבלום את ההתפשטות באותם אזורים.

יעקב אשר: יש לנו יום ארוך היום.

יעקב אשר: נתחיל עם ה-VC כדי לדעת מה קרה ואיך אנחנו מתקדמים בעניין הזה בהמשך לאישור התקנות הקודם שלנו ל-45 יום, נדבר על ועדת השחרורים ונצביע על זה גם, ננסה לקדם את זה, ונמשיך עם סדר-היום.

יעקב אשר: עכשיו נעבור לחלק החשוב של הדיון, שבלעדיו אני לא פותח אותו, הצעות לסדר.

יעקב אשר: ראשון הדוברים ח"כ אלי אבידר.

יעקב אשר: אני מבקש בקצרה כדי שנוכל לחזור לעבודה.

אלי אבידר: אדוני היושב-ראש, אני חושב שאי אפשר לפתוח את הבוקר הזה בלי להצביע על תרבות שקר של ראשי משרד הבריאות.

אלי אבידר: בוועדה הזו אמרו לנו, וגם בוועדת חוץ וביטחון, שיש 400 אחיות שעושות חקירות אפידמיולוגיות.

אלי אבידר: לאחר מכן, לפני מספר ימים, ערוץ 13 פרסם שיש רק 27 אחיות שעושות את זה.

אלי אבידר: אתמול נציגת משרד הבריאות אמרה שזו אגדה אורבנית, שזה לא נכון.

אלי אבידר: היום בבוקר אני פותח את עיתון ידיעות אחרונות, יש פה צדיק אחד בסדום, אדיר ינקו, והוא מסביר לנו כיצד יש אחות אחת שמאתרת שרשרת הדבקה ל-1,300 מקרים בדרום.

אלי אבידר: פשוט לא יאמן.

אלי אבידר: יש הרבה פחות מ-27.

אלי אבידר: אני רוצה להגיד לשר הבריאות, אתה כבר בתפקידך מספר שבועות, אתה שר – מילא מינית סגן שר, את יואב קיש, סגן שר בריאות לנושא דיקטטורה, שכל היום מסביר לנו שצריך להכניס את השב"כ – תפסיקו את תרבות השקר הזו שעוברת בין המל"ל לבכירי משרד הבריאות, קח את האחריות לידיים ותעצור את זה.

אלי אבידר: תודה רבה, אדוני.

יעקב אשר: תודה.

יעקב אשר: ח"כ יואב סגלוביץ'.

יואב סגלוביץ': מה שמתקבל פה בוועדה זו תמונת מראה כיצד הממשלה מתנהלת.

יואב סגלוביץ': כל דבר חקיקה שנוחת פה על ימין ועל שמאל, חלקו בלי מחשבה משמעותית, בלי נתונים ובלי חשיבת עומק.

יואב סגלוביץ': אנחנו לא נמצאים בשלב הראשון של המשבר.

יואב סגלוביץ': בשלב הראשון של המשבר הכול בסדר.

יואב סגלוביץ': אני הייתי גם בוועדת הקורונה, אין היום אופרטור שמנהל את האירוע הזה.

יואב סגלוביץ': אנחנו רואים שאין אופרטור גם בכנסת שמנהל את האירוע הזה.

יואב סגלוביץ': אפילו בזה אין סדרי עדיפויות.

יואב סגלוביץ': אתמול בלילה הצבענו – אני הצבעתי נגד אבל הממשלה הביאה הצעה להעלות את הקנס על מי שלא עוטה מסכה מ-200 ל-500.

יואב סגלוביץ': כמה דוחות הגיעו?

יואב סגלוביץ': האם יש בעיה עם זה?

יואב סגלוביץ': בתקופה כזו, 200 שקל זה לא מספיק?

יואב סגלוביץ': 500?

יואב סגלוביץ': את זה הם העלו אתמול בלילה.

יעקב אשר: את זה אנחנו נעשה היום בוועדה.

יואב סגלוביץ': אנחנו נעשה את זה בוועדה אבל אני רוצה להצביע על התהליך.

יואב סגלוביץ': אני מדבר כרגע על התהליך, התהליך שרואים פה שקורה בכנסת.

יואב סגלוביץ': גם יושב-ראש הכנסת – ברדק אחד גדול.

יואב סגלוביץ': לפני חודש ומשהו פניתי למשרד המשפטים כחבר ועדה: תעשו סדר מה דחוף, מה חשוב.

יואב סגלוביץ': הזכויות הכי בסיסיות של אזרחים – זה גם הפסיק לעניין, דרך אגב.

יואב סגלוביץ': זה הפסיק לעניין.

יואב סגלוביץ': זה הפסיק לעניין מסיבה פשוטה: יש פה הרדמה טוטלית של הציבור בהקשרים האלה.

יואב סגלוביץ': הטיפול בנגיף הוא טיפול שערורייתי ומה שרואים זה תמונת מראה לפה, על דברי החקיקה.

יואב סגלוביץ': בדיונים פה אנחנו מתעקשים על קוצו של יוד לפעמים עם המשרדים השונים, האם היוועצות או לא היוועצות.

יואב סגלוביץ': זה עלה כחוט השני מתחילת הטיפול.

יואב סגלוביץ': לא רואים ולא סופרים את הרשויות המקומיות.

יואב סגלוביץ': הן אלה שמטפלות.

יואב סגלוביץ': יש לנו כל מיני גנרלים ואופרטורים שנותנים נאומים לאומה אבל אין ביצוע.

יואב סגלוביץ': יעקב, אין ביצוע פה.

יואב סגלוביץ': אתה אומר שזה מונח על כתפינו וכו' – אני לא שם כתפיים.

יואב סגלוביץ': אני חושב שהוועדה צריכה להגיד את דברה בצורה שונה, לגלגל חלק מהדברים החוצה ולהגיד: רבותיי, לא ככה.

יואב סגלוביץ': לקיים דיון, להביא לכאן את שר המשפטים – אני מצפה ממך להביא לפה את שר המשפטים, להגיד לו: אדוני, זו הרשימה, אתה אחראי על הסיפור הזה, תבוא עם כל המשנים שלך, תגיד לנו מהו הסדר, אנחנו נעשה את המקסימום יום ולילה.

יואב סגלוביץ': המדינה הזו היא לא של הממשלה, היא גם שלנו.

יואב סגלוביץ': ההתנהלות הזו היא התנהלות מופרעת לחלוטין.

יואב סגלוביץ': אתמול שמענו באותות ומופתים איך החוק הזה שמכניסים את השב"כ פנימה הוא עכשיו-עכשיו, דחוף-דחוף-דחוף.

יואב סגלוביץ': פתאום מה קרה?

יואב סגלוביץ': נדחה לדיונים בהמשך.

יואב סגלוביץ': הצבעות שבוע הבא.

יואב סגלוביץ': יש פתרונות טובים יותר מהמצאות האלה.

יואב סגלוביץ': יש פה חוסר מקצועיות, חוסר רצינות וחוסר אכפתיות.

יואב סגלוביץ': את מה שקורה פה ברחובות אני רואה פה בוועדה, ואת מה שאתה רואה בממשלה אתה רואה בדברי החקיקה.

יואב סגלוביץ': בקשתי אליך, אדוני היושב-ראש, תביא לכאן את שר המשפטים ואת המשנים שלו, אני רוצה שהם יסתכלו לכל אחד מאתנו בעיניים ויגידו מהם סדרי העדיפויות.

יואב סגלוביץ': מישהו ישב שם ועשה טבלה פשוטה מה לפני מה?

יואב סגלוביץ': שיגידו לנו אותה.

יואב סגלוביץ': למה היום צריך לקיים דיון אחרי המליאה?

יואב סגלוביץ': מדוע?

יואב סגלוביץ': זה לא היה בסדר-היום אתמול, מדוע לקיים כאן דיונים עד אמצע הלילה?

יואב סגלוביץ': על מה ולמה?

יואב סגלוביץ': הבקשה שלי אליך, ואני אומר את זה במפגיע, אני לא מתכוון להיות פה עלה תאנה, לא של הכנסת ולא של הממשלה.

יואב סגלוביץ': אני לא מתכוון לבוא לדיונים האלה אם לא מגיע לפה שר המשפטים ומסביר.

יואב סגלוביץ': חובתו להסביר, לא רק להסתודד מסביב, לראות מה לפני ומה ואיך עושים רוב.

יואב סגלוביץ': זו החובה שלו כשר המשפטים.

יואב סגלוביץ': הוא לא יושב-ראש קואליציה, הוא שר המשפטים.

יעקב אשר: אני מסכים עם חלק גדול מהדברים שאמרת, באמת מסכים.

יעקב אשר: אני מסנן מבחינתי את הדברים שאני רואה אותם כחשובים, וזה אפרופו מה שאמרתי לגבי האחריות שמונחת על הכתפיים שלנו, כי אם אנחנו לא נאשר את ועדת שחרורים, תאמין לי שאף אחד לא ייפול מהכיסא בשום מקום אבל ייפול על אנשים גורלם והם יישארו עוד ימים, חודשים או שבועות בכלא.

יעקב אשר: לכן את שאני יודע להבין ולהתקדם בו מול אנשים בשטח אני כן מביא.

יעקב אשר: לגבי הנושאים הנוספים, אני מקבל את הצעתך.

יעקב אשר: חשבתי על כך גם בעצמי.

יעקב אשר: אני לא יודע אם זה רק שר המשפטים כי שר המשפטים הוא בעצם מתכלל, יכול להיות שזה שרים אחרים.

קארין אלהרר: שר הבריאות.

יעקב אשר: חשבתי על זה בנושא הזה ובדיונים שמתווספים.

יעקב אשר: במהלך היום אני אנסה לראות באמת.

יעקב אשר: אני גם אמרתי להם את זה בעל פה, שיבואו לפה המשנים והאחראיים עליהם, כל אחד בתחומו כמובן, ויגידו, א', את סדרי העדיפויות, מה דחוף ולמה, וייקחו אחריות.

יעקב אשר: אנחנו לא יכולים לקחת את האחריות הזו לבד.

יעקב אשר: אסור לנו לקחת אותה לבד.

יעקב אשר: אנחנו צריכים לקבל אותה מהם, אחרי שנבין שזה מגיע אלינו בצורה הנכונה ואז נעשה את שלנו.

יעקב אשר: אני מקבל את הכיוון הזה, אני מקווה שאני גם אבצע אותו, בעזרת-השם.

יעקב אשר: ח"כ מיכל וונש, בבקשה.

מיכל וונש: אני מסכימה עם הרבה מהדברים שחברי יואב אמר, אני רק רוצה לנסות ולהסיח את הפוליטיזציה של הדבר הזה כיוון שבעיניי – אני קוראת לזה "הזדמנות הקורונה" – היא הרבה מעבר למשבר עצמו.

מיכל וונש: אני חושבת שההזדמנות פה גם חושפת את אתגריה של מדינת ישראל, בת ה-72, באופן כללי.

מיכל וונש: אנחנו אומת הסטארט-אפ, אנחנו מצוינים בהתמודדות עם משבר, רק שפה יש משבר מתמשך.

מיכל וונש: ההזדמנות שגלומה, שבעצם נקרתה לפתחנו, היא אולי לקודד את מערכות החשיבה שלנו לצורת חשיבה אחרת לחלוטין.

מיכל וונש: שם ההזדמנות.

מיכל וונש: שם אנחנו מבקשים באמת מגורמי המקצוע לעשות משהו שהוא מאוד קשה.

מיכל וונש: אני לא רואה את זה כמשבר.

מיכל וונש: אני באמת חושבת שצריך לראות את זה כהזדמנות ולפעול מתוך אינטרסים משותפים של כלל אזרחי מדינת ישראל ולבקש מהממשלה, כמו שחברי יואב אמר, לתעדף ולהנגיש את המידע.

מיכל וונש: אני מבקשת מאוד להדגיש שוב שניהול המשבר המתמשך הזה, על אף שהוא גם הזדמנות, מחייב את אמון הציבור, וכדי שלא נאבד את אמון הציבור, גם אם אנחנו צריכים מעת לעת להסביר את ההיגיון המסדר שמשתנה אל מול מציאות משתנה.

מיכל וונש: אין לנו ברירה אלא להסביר את ההיגיון המסדר.

מיכל וונש: צריך להנגיש את המידע הזה לציבור, ולא, אנחנו מאבדים את הציבור שוב ושוב.

מיכל וונש: אנחנו מבקשים אחריות אישית.

מיכל וונש: היא מאוד חשובה.

מיכל וונש: זה שם המשחק בנושא הזה, אחריות אישית של כולם.

מיכל וונש: אבל, כדי לבקש אותה כמו שצריך אנחנו חייבים לוודא שאנחנו מנגישים את המידע, שהמידע שקוף לחלוטין, שאנחנו כל הזמן יודעים להסביר מהו ההיגיון המסדר השונה, גם אם הוא השתנה משבוע לשבוע, ובאמת שנעשתה פה עבודת עומק שמנגישה לנו את המידעים, לרבות מה קורה ברחבי העולם בנושא ההתמודדות בבתי המשפט.

מיכל וונש: אנחנו לא היחידים שמתמודדים עם הדבר הזה.

מיכל וונש: זאת אומרת, חשיבה ויצירת תוכנית, שיכול להיות מאוד שהיא תשתנה, אבל תוכנית ארוכת טווח להתמודדות עם משבר ארוך טווח.

מיכל וונש: זה סוג חשיבה אחר לחלוטין מהזבנג וגמרנו וכיבוי השריפות שמתנהל פה, יואב, כבר 72 שנה.

מיכל וונש: לא הממשלה הזו צריכה לחתום על ההתנהלות הזו אלא 72 שנות התנהלות של אילוצים ומציאות ופה ההזדמנות.

מיכל וונש: תודה לגורמי המקצוע.

מיכל וונש: אני חושבת שאם ניתן יהיה להעביר, אדוני היושב-ראש, את סוג החשיבה הזה לגורמים, כפי שיואב הציע, זה חשוב מאוד.

מיכל וונש: שם ההזדמנות בעיניי.

יעקב אשר: מדינה בת 72 שנה היא גם עם אוכלוסיית סיכון, מה שנקרא.

יעקב אשר: זה מה שאני מצליח להבין מתוך העניין הזה.

מיכל וונש: גם בהם צריך לטפל.

יואב סגלוביץ': יש הרבה מחלות רקע.

יעקב אשר: צריך גם לומר, לא כל המחלות התחילו היום ולא אתמול.

יואב סגלוביץ': אבל אפשר להגיד שמחלה כזו גם בכנסת לא זוכרים.

מיכל וונש: אירוע כזה גם בכנסת לא זוכרים.

יואב סגלוביץ': לא האירוע, יש פה ברדק שלא היה פה, ברדק ניהולי.

יעקב אשר: יואב, דיברת ואמרת.

יואב סגלוביץ': אני אומר את זה כי אנחנו מבקשים את זה כבר חודש וחצי, כולל מרז נזרי.

יואב סגלוביץ': אם הפתרון הפשוט זה שאנחנו נשב פה כמו טמבלים, הפתרון הזה לא ימשיך כי אני לא מתכוון לשבת פה.

יואב סגלוביץ': תשב לבד, או מי מהקואליציה כמובן.

יואב סגלוביץ': אם לא נהיה פה אולי יגיעו חברי הליכוד ויטפלו בדברים.

מיכל וונש: זה לא קשור לקואליציה ואופוזיציה, יואב.

קארין אלהרר: זה כן, כי הקואליציה לא פה.

יואב סגלוביץ': זה כן.

יואב סגלוביץ': ממש לא.

יעקב אשר: יואב, אמרת את הדברים, גם עניתי לך וקיבלתי חלק מהדברים.

יעקב אשר: בואו נראה במה נצליח.

יעקב אשר: אני אעשה כמיטב יכולתי ואתם יודעים שאני עושה את מיטב יכולתי.

יעקב אשר: ח"כ קארין אלהרר, בבקשה.

קארין אלהרר: תודה.

קארין אלהרר: אדוני היושב-ראש, האירוע הזה מבחינת הממשלה לא מנוהל.

קארין אלהרר: הם מקבלים החלטות שאחר כך מגיעות לכאן, לכנסת, ואנחנו מגלים שהן לא היו מבוססות נתונים.

קארין אלהרר: כמו העניין של האזור המוגבל.

קארין אלהרר: הכריזו על אלעד ואז אמרו: אופס, טעות.

קארין אלהרר: הכריזו על טבריה, פתאום אמרו: רגע, רק שלושה רחובות.

קארין אלהרר: זה מרגיש כאילו הם מקבלים החלטה, מביאים את זה לכאן, מי שמגיע לדיונים בוועדה הם על פי רוב רק חברי אופוזיציה ועוד באים אלינו בטענות שאנחנו לא דואגים לבריאות הציבור כי אנחנו רוצים עוד קצת לשמור על הדמוקרטיה.

קארין אלהרר: זה דבר שהוא לא מתקבל על הדעת.

יעקב אשר: אני אחזור על מה שאמרתי קודם גם ליואב כי רוח הדברים דומה וכנראה שאם כולם אומרים את זה זה גם נכון.

יעקב אשר: אני רוצה לסיים את הדברים שהתחלנו והתקדמנו בהם.

יעקב אשר: לגבי הדברים הנוספים שדיברת עליהם, יואב, אני אבקש נוכחות מוגברת של הממשלה – אני לא רוצה כרגע להגיד מה ומי – אני אעשה כל מאמץ מצדי, החל מהחלק של השרים, ולא פחות חשוב המשנים, שבעצם אחראיים על הספינה.

יעקב אשר: למרות שנציגי משרד המשפטים שנמצאים פה הם מצוינים, אנחנו מעריכים את כולם, לפעמים יש את המקום שבו צריך את המפקדים גם כן ולא רק את אנשי הביצוע, כדי שהם לא ירגישו כמונו.

יעקב אשר: גם אנחנו וגם אתם אלה שבסוף – אני לא רוצה להגיד "פראיירים", לא יפה, נכון?

קארין אלהרר: לא, זה לא פראיירים, זו העבודה שלנו.

קארין אלהרר: הכול בסדר.

יעקב אשר: אבל מגיע גם להם וגם לנו איזו טפיחה על השכם ועם כל זה אנחנו צריכים לדאוג שמי שצריך להיות פה יהיה פה.

קארין אלהרר: אגב, שלא ישתמע חלילה שיש לי טענות לאנשי המקצוע.

קארין אלהרר: אין לי טענות לאנשי המקצוע.

קארין אלהרר: אתם עושים את עבודתכם.

קארין אלהרר: הטענה שלי היא לאנשים שטוענים למנהיגות, כאילו מנהיגות.

יעקב אשר: לכן היה לי חשוב להגיד את זה.

יעקב אשר: למרות שאנחנו רבים אתם פה לפעמים, זו הכול מריבה לשם שמיים.

יעקב אשר: תודה, קארין.

יעקב אשר: תכננו את הישיבה הזו אחרת בשבוע שעבר ולכן החלק של ה-VC יהיה יותר קצר, המשך הישיבה הקודמת, כדי שנוכל להספיק גם לעבור על הארכת התקש"ח של ועדת השחרורים.

יעקב אשר: זה דבר שנוגע אחד בשני ויש קורלציה גבוהה.

יעקב אשר: מה שאני מבקש עם תחילת הדיון, פעם אחת, לקבל נתונים.

יעקב אשר: היו מכתבים של הנהלת בתי המשפט, היה לנו שיג ושיח במשך התקופה הזו.

יעקב אשר: להזכירכם, ביקשנו שבמהלך התקופה הזו נמשיך את המהלך של עצירי הימים, שמובאים כולם לבתי המשפט, תכף נשמע אם זה קורה, מה קרה השבוע.

יעקב אשר: דבר שני, ביקשנו שנלך על איזשהו מנגנון של משמרות, משמרת שנייה, לא משנה איך יקראו לזה, וכל פתרון אחר מהסוג הזה.

יעקב אשר: דבר שלישי, דיברנו על הכשרת אולמות של בתי המעצר: א', גם בשביל ועדות שחרורים, שיוכלו להיעשות בצורה יותר נורמלית ואינטנסיבית יותר, כדי שלא יידחו חלילה את זמנו של המשתחרר הפוטנציאלי; ודבר שני, לבחון את האפשרות של דיונים של בתי המשפט שם.

יעקב אשר: משיחה שהייתה לי עם הנהלת בתי המשפט, לחלק האחרון הם מתנגדים בשלב זה, של הכשרת מקומות בבתי המעצר ושהשופטים יגיעו לשם.

קארין אלהרר: למה?

יעקב אשר: שניה.

יעקב אשר: אני שם את זה על השולחן.

יעקב אשר: אנחנו בתוך תהליך.

יעקב אשר: רציתי למצות את התהליך הזה היום בישיבה ארוכה – אם לא למצות לפחות להתקדם אתו – לא נוכל לעשות את זה היום אבל אני מתכוון לקבוע ישיבה עם שר המשפטים, עם הנהלת בתי המשפט ועם השב"ס ולראות.

יעקב אשר: אנחנו לא שני צדדים בסופו של דבר, אני לא רוצה ללכת בכוח מול הנהלת בתי המשפט, יש להם את השיקולים שלהם גם כן, אבל מצד שני אני חייב להיות בטוח שהשיקולים הם לא חלילה שיקולי נוחות או דברים מהסוג הזה - - -

יואב סגלוביץ': מה הטיעון המרכזי להתנגדות?

יעקב אשר: אני לא רוצה להיכנס לזה.

קארין אלהרר: למה לא?

יעקב אשר: לא עכשיו, בגלל שהמכתב הוא ארוך, הוא מורכב מדברים שאני גם לא למדתי אותם.

יעקב אשר: אנחנו נעשה את זה ביחד.

יואב סגלוביץ': אז שלח לנו את החומרים האלה.

יעקב אשר: כן, כן.

יעקב אשר: אני מבקש, הגיעו מכתבים, אני חושב שהם כבר אצלכם, תלמדו אותם, אנחנו נשב על העניין הזה.

יעקב אשר: אני אומר שוב, אנחנו נעשה את הדברים בהבנה ובהסכמה.

יעקב אשר: בינתיים אנחנו רוצים לשפר.

יעקב אשר: אני לא רוצה שתהיה ישיבה אחת שבה לא שיפרנו עוד משהו.

יואב סגלוביץ': אני רק מתקן – או בהבנה והסכמה או בהבנה וחקיקה.

יעקב אשר: כל אחד יודע שיש לנו בסוף את הכוח גם לחקיקה.

יעקב אשר: אני קודם כל ממצה את הדברים הללו.

יעקב אשר: כמו שאתה יודע, הייתה הרבה ביקורת, כשהייתה ביקורת לאנשים על בתי המשפט ואמרו: בואו נלך לחקיקה, גם אתה לא אהבת את זה, נכון?

יעקב אשר: כשהיו ביקורות על בתי המשפט - - -

יואב סגלוביץ': התבלבלת, זה לא ביקורת על בתי המשפט.

יואב סגלוביץ': כשמנהל בתי המשפט מופיע פה כמנהל, זה לא תפקידו כשופט.

יואב סגלוביץ': כמנהל הוא כמו נציב שב"ס וכמו המפכ"ל.

יעקב אשר: לא.

יעקב אשר: ההתייחסות שלהם – ואולי תכף מישהו מהם יסביר – היא גם בתהליך המשפטי של זה.

יואב סגלוביץ': ללא ספק, כשעצורים לא רואים שופט זה פחות טוב.

יעקב אשר: זה נכון.

יעקב אשר: לכן אני אומר, הנושא הזה מונח על השולחן אבל לא נמצה אותו עכשיו.

יעקב אשר: מי משב"ס נמצא על הקו?

יעקב אשר: אנחנו צריכים לקבל מכם קודם כל דיווח מה קרה השבוע מבחינת כל סוגי העצורים, על פי האפיון וסדר העדיפויות שדיברנו עליהם בישיבות הקודמות, שזה אומר הוכחות ועצירי ימים.

יעקב אשר: מה מצבנו?

יוכי גנסין: לדעתי הדיווח בדרך אבל אני יכולה להגיד שאת כל עצורי הימים בעצם אנחנו מביאים לבתי המשפט, בקפסולות, לפי הנחיות משרד הבריאות.

יעקב אשר: אתם עומדים בזה, בעצורי ימים?

יוכי גנסין: בכל הדיונים הראשונים במעצרי ימים אנחנו עומדים, כן, אדוני.

יוכי גנסין: את זה לא בדקנו, אדוני, לא נתבקשנו, אבל אנחנו יכולים לנסות לבדוק לקראת הפעם הבאה.

יוכי גנסין: לא נתבקשנו, אנחנו שולחים את הדיווח לפי מה שמצופה מאתנו בחוק.

יעקב אשר: אז אני מבקש אם אפשר להמציא לנו את הדיווח הזה מהר ככל האפשר, אפילו בכתב עוד היום לוועדה אם תצליחו.

יעקב אשר: חשוב לנו לדעת.

יעקב אשר: אין לי ספק שעשיתם מאמץ בעניין הזה, וזה בסדר, חשוב לי רק לדעת שאנחנו לא מקבלים תשובה שהכול בסדר ובסוף מתברר שחלק מהם ויתרו, או לא ויתרו, או דברים מהסוג הזה.

יוכי גנסין: לא, היה את אותו אירוע חד-פעמי, לכן אדוני מזכיר את זה, ביום הראשון, ב-23 ביוני, שהיו ארבעה מקרים.

יוכי גנסין: אבל אנחנו נבדוק את זה, אין שום בעיה.

יעקב אשר: אנחנו מבקשים גם שאם הדיווח המלא הזה יגיע במהלך הישיבה תציגו אותו, כולל הפילוח למחוזות ובהשוואה לשנים קודמות.

יוכי גנסין: יש השוואה.

יעקב אשר: השוואה זה אחד, יש לכם, דבר שני פילוח למחוזות.

יעקב אשר: אז עוד במהלך הדיון תתפרצו באמצע ותקבלו את רשות הדיבור כדי להציג את זה.

קארין אלהרר: אמרתם שדיון ראשון בעצורי ימים – הבאה בפני שופט.

קארין אלהרר: מה הסטטוס לגבי דיוני מעקב בעצורי ימים?

יוכי גנסין: זה עדיין ב-VC.

קארין אלהרר: הכול?

יוכי גנסין: מה זאת אומרת הכול?

יוכי גנסין: אנחנו מקיימים בדיוק את מה שהתחייבנו לו.

יוכי גנסין: אנחנו לא יכולים גם לקיים דיוני VC, להקצות לזה סוהרים מיחידת נחשון, גם להביא לבתי משפט וגם לצד זה לקיים דיונים, למשל במחוז דרום, בעתירות אסירים.

יוכי גנסין: הדיונים הללו מתקיימים בנוכחות, לא ב-VC.

יעקב אשר: קארין, אני מציע שנחזור לזה.

יעקב אשר: זה לא שאני בורח מהעניין, אני רוצה שנשלים רגע את הדבר הנוסף שהנהלת בתי המשפט רוצה להציג לנו היום, בעקבות הדיון הקודם, ולאחר מכן נראה מה נשאר לנו.

קארין אלהרר: דיברנו על ההתחייבות שלהם שדיון ראשון יהיה פנים אל פנים.

קארין אלהרר: לא אמרנו מעולם שזה בא על חשבון הדיונים השני והשלישי.

קארין אלהרר: הם אמרו שהם ממשיכים לקחת שני ושלישי בצורה רנדומלית, אז למה פתאום זה מבוטל לגמרי?

אפרת חקאק: אין להם סמכות להביא את העצורים האחרים בצורה רנדומלית, יש להם סדרי עדיפויות שקבועים בתקש"ח - - -

יעקב אשר: סדרי העדיפויות היו פה בוועדה.

אפרת חקאק: האמת שאני כן מציעה שהנהלת בתי משפט תיתן לנו סקירה על המצב הכללי - - -

יעקב אשר: קארין, נחזור לזה.

יעקב אשר: אני רוצה לאסוף את הכול ואז לראות מה יש לנו ומה אין לנו.

קארין אלהרר: בסדר.

יעקב אשר: בבקשה, הנהלת בתי משפט.

יעקב אשר: אבל זה מה שהיא שאלה.

יעקב אשר: זה קרה השבוע?

שלומית לוי לביא: כן, לחלוטין.

יעקב אשר: זאת אומרת, יש גם כאלה?

שלומית לוי לביא: בוודאי, בוודאי.

יעקב אשר: אז יכול להיות ששב"ס לא ידע את הנתון הזה.

שלומית לוי לביא: יכול להיות.

שלומית לוי לביא: אנחנו מכניסים פנימה גם דיונים שהם בעלי רגישות יתר – קטינים, בעלי מוגבלויות, דיונים דחופים אחרים, כמו טיעונים לעונש, שהם ממש-ממש דחופים – על פי החלטה ושיקול דעת של שופט.

שלומית לוי לביא: זה מה שקרה לנו השבוע.

יעקב אשר: השורה התחתונה – אנחנו מדברים נכון לרגע זה, לפני שאנחנו מתחילים את הדיון הזה, אנחנו אוחזים כרגע ב-350?

שלומית לוי לביא: לא, 270 מגיעים פיזית לבית המשפט על פי התעדוף והכמויות שנתתי.

יעקב אשר: 270 לפי התעדוף שנתת?

שלומית לוי לביא: נכון.

יעקב אשר: עכשיו תציגי, בבקשה, את התוכנית בעקבות הדיון שהיה והדרישה שלנו למשמרת נוספת של בית המשפט, כי משב"ס ומהנהלת בתי המשפט בדיון הקודם אמרו שברגע שיחולקו הדיונים גם לשעות אחר הצהריים תהיה אפשרות להסיע את האנשים פעמיים, בשתי משמרות.

יעקב אשר: הבנתי שגיבשתם תוכנית בעניין הזה ואני מבקש שתציגי אותה, מה הולך להיות, מתי זה מתחיל ולכמה אסירים ואיזה סוגים זה יפתור את הבעיה.

ברק לייזר: ברשותך, אדוני, אני אתייחס לזה.

ברק לייזר: בהמשך לדברים שקרא אדוני במכתבו של מנהל בתי המשפט למ"מ נציב שירות בתי הסוהר, שאני מקווה שגם חברי הוועדה האחרים יוכלו לראות אותו, סברנו שהפתרון הטוב ביותר הוא התחלה כמעט מידית מבחינתנו של קיום דיונים בבקשות למעצר עד תום ההליכים במשמרת נוספת.

ברק לייזר: המשמעות יכולה להיות באופן מידי שמיעת דיונים בנוכחות עצורי עד תום ההליכים בהיקף של כ-100-150 עצורים.

ברק לייזר: המשמעות תהיה שיתפנו הדיונים שנשמעים היום במהלך המשמרת הראשונה – נכנה את זה כך – ואפשר יהיה לשמוע יותר עצורי ימים, ואת עצורי תום ההליכים לשמוע בסבב ב', באופן כזה שאם תתקבל החלטה כזאת ניתן מבחינתנו, מבחינת הנהלת בתי המשפט, באופן מידי להוציא את התוכנית הזו לפועל.

ברק לייזר: כמובן שזה מחייב שילוב ידיים של כל הזרועות, אנחנו לא פועלים במרחב הזה בעצמנו, אבל ככל שזו ההחלטה תתקבל מבחינתנו זה משהו שאפשר להתכנס אליו.

יעקב אשר: עשיתם תאום עם השב"ס על הרעיון הזה?

ברק לייזר: השב"ס מכיר את העמדה הזו שלנו.

יעקב אשר: בואו נשמע את שב"ס.

יעקב אשר: אני רוצה משהו תכליתי עכשיו, תכלס.

יוכי גנסין: אנחנו קיבלנו את המכתב של מנהל בתי המשפט שנשלח למ"מ הנציב משום מה.

יוכי גנסין: מבחינתנו, לא היה תיאום לקראת המכתב הזה.

יוכי גנסין: כתוב שם שמשמרת שנייה זו עתידה להסתיים ביום 30 ביוני 20.

יוכי גנסין: ה-30 ביוני, למיטב הבנתי, זה היום, כך שאין תוכנית אחרי ה-30 ביוני.

יוכי גנסין: לי לא מוכרת.

יוכי גנסין: כתוב במכתב – אני מקריאה מהמכתב – קיום דיונים במתכונת האמורה יחייב התגייסות של כלל הגורמים, התביעה, הסנגוריה, לשכת עורכי הדין וכן הלאה וכן הלאה, להגדיל את מספר שופטי המעצרים, להסדיר את יחסי העבודה מול ועד העובדים, ויש ללוות מהלך מעין זה בגיבוי התקציבי הנדרש.

יוכי גנסין: אז לא זו בלבד שזה לא תואם מולנו, זה מה שכתוב במכתב, אני מפנה לעמוד 2.

יעקב אשר: יש לי שאלה, ואני לא מבקש שתתני תשובה לא בשם הסנגוריה ולא בשם לשכת עורכי הדין.

יעקב אשר: אני הבנתי את העניין של ה-30 ביוני על משהו אחר, שהיה, ואני רוצה גם לדעת מה היה ומה נפסק, אבל בהנחה שהם מסוגלים, כמו שהם אמרו, להתחיל עם זה מידית על אותם עצורים עד תום ההליכים, שזה בסביבות 100 ל-150, האם זה תואם את מה שאמרתם כאן בישיבה הקודמת, שאם תהיה משמרת שנייה אתם יודעים להביא את זה?

יעקב אשר: מהי תשובתכם?

יוכי גנסין: אנחנו דיברנו על כך שאנחנו נוכל להביא אותם לאולמות סמוכי בתי סוהר וככל הנראה לעניין זה הנהלת בתי משפט איננה מסכימה.

יעקב אשר: לא, אני אתקן אותך, אני אזכיר לך מה שהיה בישיבה הקודמת.

יעקב אשר: בישיבה הקודמת אתם אמרתם, הנציגים שלכם – אני חושב שגם את היית פה - - -

יוכי גנסין: נכון.

יעקב אשר: ונאמר במפורש שאם תהיה – עזבי לרגע את המבנים החדשים, אם יהיו או לא, לצד בתי המעצר, זה תוכנית 3, אני עכשיו בתוכנית 2.

יעקב אשר: אנחנו דיברנו ואמרתם את זה כאן לפרוטוקול – וברור לי שהתכוונתם לזה – שאם תהיה משמרת שנייה בבתי המשפט אתם יודעים להסתדר עם ההסעות.

קארין אלהרר: זה לא מה שהיא אמרה.

יעקב אשר: זה מה שנאמר.

קארין אלהרר: לא נכון, זה לא מה שהיא אמרה.

קארין אלהרר: היא אמרה שנחשון לא יוכלו להסיע אלא אם כן הדיון במשמרת השנייה יתחיל בשעה 17:00.

קארין אלהרר: אני הייתי פה.

יוכי גנסין: נכון.

יעקב אשר: כמשמרת שנייה.

יעקב אשר: אני לא נכנס כרגע לשעות, אני לא יודע על איזה שעות אדוני מדבר.

יוכי גנסין: אנחנו אמרנו שמשמרת שנייה אצלנו תוכל להיות לכל היותר עד 19:00, אבל מה שציינתי, ובצדק מזכירה ח"כ אלהרר, שאם המשמרת הראשונה נגמרת ב-15:00 ואני צריכה להחזיר את האוטו עם כל הקפסולה של האסירים ולהחזיר את האוטו מחדש, אני לא אוכל להספיק לעשות משמרת שנייה בבית המשפט.

יוכי גנסין: היא צודקת, זה מה שאמרתי.

יעקב אשר: למה אנחנו צריכים לעשות את התיאום הזה ביניכם אם אתם יכולים לעשות אותו ביניכם?

יואב סגלוביץ': אני חושב שאפשר לשלב בין ההצעות.

יואב סגלוביץ': הקורונה, כפי שכולם אומרים, נשארת כאן, אז צריך לחשוב לטווח ארוך.

יואב סגלוביץ': מה שאני מציע הוא לטווח ארוך, על זה צריך לחשוב, ואני מניח, מהיכרותי, שגם אפשר להגיע לפתרון אם רוצים.

יואב סגלוביץ': הראשונה שבה הם כל עצורי הימים, שופטי המעצרים של בתי המשפט השונים יגיעו להארכות מעצר ראשונות במתקנים ליד בתי הסוהר.

יואב סגלוביץ': זה לא אותם שופטים באותה משמרת שעוסקים בתום הליכים בדרך כלל וגם בדיוני ההוכחות, ולכן מרגע שמורידים את ההובלות של נחשון על הסיפור של עצורי הימים יתפנו גם שוטרי נחשון לעשות יותר ליוויים ויוכלו לעשות את שני הדברים ביחד.

יואב סגלוביץ': זה דורש גמישות.

יואב סגלוביץ': כן שופטים צריכים להגיע לעשות הארכות מעצר, לא לחודש ולא לחודשיים, כנראה לשנה הקרובה.

יואב סגלוביץ': אפשר להכשיר את רוב המקומות בפרקי זמן קצרים.

יואב סגלוביץ': שב"ס יודע להרים פרויקטים בלי בעיה.

יואב סגלוביץ': יעקב, אני אומר לך שזה הפתרון הנכון.

יעקב אשר: יואב, הפתרון הזה על השולחן ואני דוחף אותו, יש התנגדויות כאלה ואחרות, אנחנו מטפלים בזה, אבל אם אני אלך למצות את הדיון הזה עכשיו פה, לא יהיה לא את זה ולא את זה.

יעקב אשר: בואו קודם כל נתקדם - - -

יואב סגלוביץ': שיתקדמו מול הרעיון הזה, לא מול רעיונות אחרים.

יעקב אשר: גם וגם.

יעקב אשר: הרעיון ההוא כרוך – וגם אנחנו הסכמנו עם זה, אני ביקשתי תוכנית, התוכנית הזו יכולה לקחת חודש-חודש וחצי עד שנערכים עם מבנים יבילים או לא יבילים, עם הכשרה של אולמות, היו כבר סיורים של משרד הבריאות שם, נעשו פעולות.

יעקב אשר: אני לא מדבר על זה כרגע כי אין לי מספיק זמן גם לדבר על זה וגם לעשות אתכם ביחד את החשיבה מול בתי המשפט, לכן כרגע לא יהיה נכון שניכנס לזה.

יעקב אשר: אנחנו נגיע לשם עוד יום-יומיים.

יעקב אשר: במקביל אני גם אקיים על זה דיונים מול המשרדים.

יעקב אשר: כרגע אני רוצה להתמקד בדבר אחד – אומרים פה הנהלת בתי המשפט: אנחנו יכולים לגרום לכך שיהיו עוד כ-100-150 דיונים שהם במעצר עד תום ההליכים, שזה דבר חשוב מאוד מבחינת כולנו, אני רוצה לדעת איך סוגרים את העניין הזה.

יעקב אשר: תצאו רגע החוצה, תסגרו ביניכם את העניין, אם זה 16:00, 17:00 או 15:00, ותנו לי תשובה.

יעקב אשר: אם לא, אני סוגר את הדיון, שלא יהיו שחרורים ושלא יהיה כלום.

יעקב אשר: תנו לי תשובה.

יעקב אשר: אם אתם לוקחים על עצמכם אתם צריכים לסגור את זה ביניכם, אתם יודעים.

יעקב אשר: לא מעניין אותי כרגע.

יעקב אשר: אם יש בעיה של לשכת עורכי הדין, שיקום מישהו מהם ויגיד את זה כאן לעיני כל ישראל, שעורכי דין, שצריכים לייצג את הלקוחות שלהם, יגידו שהם לא מוכנים, שהסנגוריה הציבורית תגיד שהם לא מוכנים - - -

קארין אלהרר: זה לא הם.

יעקב אשר: אמרו מקודם גם הסנגוריה.

ברק לייזר: דווקא, אדוני – יש פה גם נציג הסנגוריה – לדעתי הסנגוריה הציבורית תומכת בפתרון הזה.

יעקב אשר: תומכת?

יעקב אשר: אז אני חוזר בי ממה שאמרתי.

יעקב אשר: אני קורא ללשכת עורכי הדין לשלוח לפה מישהו עכשיו שיודיע שהוא תומך בזה ונכנס לעניין הזה.

יעקב אשר: מי עוד חסר לך?

נחשון שוחט: לשכת עורכי הדין כאן ואנחנו לא מתנגדים לזה.

נחשון שוחט: אני כרגע גם קיבלתי את אישורו של יושב-ראש לשכת עורכי הדין, אנחנו בוודאי לא נסכל דבר כזה.

נחשון שוחט: עמדתנו היא שצריך לקיים מקסימום דיוני מעצר בנוכחות החשוד, העצור.

יעקב אשר: אז אני מבקש למסור באמצעותך ליושב-ראש הלשכה את תודתנו.

יעקב אשר: לא חשבתי אחרת אבל אמרתי שאם מישהו אומר שיש בעיה, אז הנה, באת ואמרת שאין בעיה ואני מודה לך.

יעקב אשר: אני מבקש, הנהלת בתי המשפט והשב"ס, תעשו רגע את הטלפונים שאתם צריכים, אני אתקדם הלאה בנושא שחרורים.

יעקב אשר: אני רוצה רק לדעת דבר אחד: האם אנחנו יכולים לבוא ולהחליט שמהיום, או ממחר-מחרתיים גג, אנחנו מתחילים להוסיף על המספרים הקיימים שדיברתם עליהם – שהם גם קרו בזכותנו – גם את העצירים הללו?

יעקב אשר: אחא כך נוכל לדבר על דברים נוספים הלאה.

יעקב אשר: שמישהו מטעמכם ייצא לסגור את העניין, אני רוצה שעוד במהלך הישיבה תודיעו לנו.

יעקב אשר: שב"ס, אתם אתנו?

יוכי גנסין: אני אתכם אבל אני לא חושבת שזה ריאלי.

יוכי גנסין: אני לא חושבת שזה ריאלי.

יוכי גנסין: אני אמרתי את זה, והזכירה ח"כ אלהרר את הדברים שלי, אם הדיונים מסתיימים בשעה 15:00, אני לא חושבת שיש מישהו שחושב שאפשר להביא 30 עצורים בחזרה לבית הסוהר ולהחזיר 40 אחרים לבית המשפט אחר כך.

יעקב אשר: הנהלת בתי המשפט, אתם מדברים על דיונים עד 15:00?

יעקב אשר: מצוין.

יעקב אשר: קיבלתם תשובה, שב"ס.

יעקב אשר: אתם רוצים לדעת לאיפה לשלוח לי את הפרחים?

יעקב אשר: לוועדה.

יוכי גנסין: זה לא מדויק ואני אומרת את זה בצער רב.

יוכי גנסין: זה גם לא יכול להתנהל כך.

יעקב אשר: אני עוצר את הדיון לחמש דקות.

יעקב אשר: אני רוצה שתעשו את התיאומים עכשיו.

יעקב אשר: אנחנו פותחים את הישיבה בעוד חמש דקות.

יעקב אשר: תודה רבה.

ברק לייזר: אדוני, רק אני רוצה לציין שאנחנו נצטרך לתאם עם משטרה ופרקליטות, אני מקווה שנשיג את גורמי המפתח שם כי הם הגורמים העיקריים.

יעקב אשר: אני סומך עליכם שתעשו גם את זה.

יעקב אשר: קודם כל תסגרו מול שב"ס מבחינת השעות והכול כי הם צריכים להביא את האנשים.

יעקב אשר: הם לא יכולים להביא את האנשים בשעות לא נורמליות.

יעקב אשר: אני מחדש את הדיון.

יעקב אשר: הסנגוריה הציבורית, בבקשה.

ישי שרון: אני רוצה להתייחס לשתי החלופות שעלו פה, ונוכח ההערות של חברי הכנסת לגבי החלופה של אולמות ליד מתקני הכליאה כן חשוב לי לחדד דברים דווקא מנקודת המבט של העצורים.

ישי שרון: קודם כל, קראנו את המסמך של הנהלת בתי המשפט והדברים הם דברי טעם.

ישי שרון: בגדול אנחנו די מסכימים עם כל מה שעולה ממנו.

ישי שרון: אדוני, העניין הזה של אולמות ליד מתקני כליאה - - -

יעקב אשר: אבל אני לא רוצה כרגע לדבר על זה.

יעקב אשר: אני ביקשתי.

יעקב אשר: תקשיבו, אני אדם יסודי, אני אדבר על זה כשיהיה לי את הזמן ואני אמצא את הזמן.

ישי שרון: אני לא אדבר על זה, אני רק אגיד שיש לו הסתייגויות קשות בעניין הזה מנקודת מבט של האסירים.

יעקב אשר: אנחנו נשמע אתכם בנפש חפצה.

ישי שרון: לגבי משמרת שנייה במעצר עד תום ההליכים, שזה מה שעומד כרגע על הפרק, הדבר הזה מעורר הרבה קשיים, אבל ככל שזה נעשה כפי שזה נעשה היום, זאת אומרת שהדיונים האלה נקבעים בתיאום וזה אפשרי – כי מדובר בדיונים של מעצר עד תום הליכים, הם ממילא בהגדרה נקבעים בתיאום, וגם בשעות הסדירות של עד 17:00-18:00 – הדבר הזה מקובל עלינו.

יעקב אשר: יופי.

יעקב אשר: חברי הכנסת, אני נותן להם שעה להמשיך את הדיון.

יעקב אשר: דיברתי כרגע גם עם נציב השב"ס והוא בקשר עם אנשיו, עם הנציגים שנמצאים אתנו ב-VC, שבאמת מגיע להם הרבה יישר כוח.

יעקב אשר: תנסו להגיע לאיזושהי תובנה בסופו של דבר שמטרתה להגיע לתוספת של 100-150 עצורים, כשהעדיפות הראשונה היא כמובן מעצרי עד תום ההליכים.

יעקב אשר: אם יוצא משהו אחר בגלל בעיות טכניות אז תמצאו את הפתרונות ביניכם.

יעקב אשר: אתם לא צריכים את התיווך שלנו, אתם יודעים לעשות את זה לבד.

יעקב אשר: בינתיים אני אעצור את הדיון הזה, נדבר על הארכת התקש"ח של ועדת שחרורים, שהיא קשורה ולא קשורה – לא קשורה ברוב כי היא לא מחייבת הסעות ואת הדברים האלה – נדון בזה, נתקדם ובסוף הדיון נבקש מכם לדעת את התשובה הסופית לגבי הבקשה, היוזמה, ההנחיה או ההוראה שלנו לעלות את מספר העצורים.

יעקב אשר: יש עוד נקודה קטנה איך אפשר לחסוך עוד עצורים מה-VC והיא קשורה יותר לנושא מעצרים משטרתיים.

יעקב אשר: היועצת המשפטית, בבקשה.

אפרת חקאק: עד עכשיו דיברנו על פתרונות איך להביא יותר עצורים לדיון בנוכחות, יש גם את הצד השני, איך אנחנו בעצם מורידים את מספר המעצרים מלכתחילה.

אפרת חקאק: שמענו מכמה גורמים, מכמה כיוונים, שיש מספר רב של עצורים שעוצרים אותם בלילה ובבוקר הם משתחררים, או על ידי בית משפט באותם תנאים שהמשטרה בעצמה הייתה יכולה לשחרר, או על ידי המשטרה עצמה.

אפרת חקאק: אם אפשר בתקופה הזו דווקא לצמצם את מספר העצורים בנקודה הזו זה גם יכול לעזור בעניין.

יעקב אשר: זאת אומרת להקדים את השחרור ללילה ולא לגרור אותו לבוקר אם אין צורך בכך.

יעקב אשר: יש נציג משטרה שיכול להגיב על העניין הזה?

גלעד בהט: כן.

גלעד בהט: קודם כל, מעצרים נעשים אחרי בדיקה מאוד יסודית של קציני המשטרה לגבי החשד הסביר ועילת המעצר.

גלעד בהט: אין מעצרים שנעשים סתם בשביל לילה.

גלעד בהט: אין דבר כזה.

גלעד בהט: יש דיונים מאוד משמעותיים לגבי נושא של שחרור ותנאי שחרור, גם בוועדה של השופטת שולמית דותן שמתקיימת בימים אלה לגבי שינוי בתנאים ושינוי היערכות בנושא שחרור בערובה, ואכן יש תנאים מאוד מוגבלים שקצין משטרה יכול לשחרר בהם כאשר הוא חושב שיש מקום לבדוק שחרור למרות שיש חשד סביר ויש עילת מעצר.

גלעד בהט: קצין משטרה מאוד מוגבל היום בתנאים, גם הוא מחויב בהסכמת החשוד, גם הוא מוגבל בתנאים מאוד מסוימים שקשה מאוד להתנהל אתם אחר כך, בהמשך חקירה.

גלעד בהט: לכן הצענו מספר הצעות בעניין הזה.

גלעד בהט: אני חושב שאין מספיק זמן, אם אתם חושבים לפתוח את זה לדיון, אני לא חושב שזה המקום, אבל בהחלט אנחנו שוקלים כל מיני חלופות.

גלעד בהט: רוב רובם של החשודים שנחקרים, רובם המוחלט, לא משוחרר אחרי יום אלא מיד בסיום החקירה.

גלעד בהט: אנשים שלגביהם חושב קצין המשטרה בעקבות האירוע והנסיבות שלו שיש גם חשד סביר וגם עילת מעצר, הוא גם שוקל את השחרור אבל לפעמים, מה לעשות, התנאים לא מבשילים לשחרור או שהחשוד עצמו מסרב - - -

יעקב אשר: תראה, אתה מדבר אתי על רפורמה שכרגע נבדקת, יש ועדה שבודקת את העניין והכול ואנחנו באמת לא רוצים להיכנס לזה כך על רגל אחת.

יעקב אשר: ברור לי שזה משהו הרבה יותר מורכב ורציני.

יעקב אשר: שאלתי כרגע, במסגרת מצב החירום וההתגייסות שלנו לנסות ולפגוע כמה שפחות בזכויות החשודים וכדי למנוע את הפקק הזה שנוצא לנו, האם יש דרך שלא פוגעת בחקירה ולא פוגעת כמובן בראיות או בדברים שאתם צריכים – אתה לא חייב לתת לי את התשובה עכשיו, אפשר גם לקבלה יותר מאוחר במהלך הדיון – לנסות להנחות או להגיע לכך שיהיו עצורים שאפשר יהיה לשחררם מוקדם יותר בערב ולא להגיע לבוקר, כי אז זה בעצם מכפיל לנו את התפוסה?

גלעד בהט: התשובה היא בפירוש כן.

גלעד בהט: אנחנו מנחים את ההנחיות האלה.

גלעד בהט: אני מזכיר שבמצב החירום, גם מה שהיה וגם מה שמתוכנן להיות, יש גם איזושהי בקרה נוספת לגבי המעצרים של קצין בדרגה בכירה יותר.

גלעד בהט: בסופו של יום צריך להגיד, יש ירידה במעצרים – אני מדבר על המעצרים הקצרים, של ה-24 שעות – בתקופת הקורונה.

גלעד בהט: אגב, זו הזדמנות טובה לפנות לעבריינים פשוט להפסיק לבצע עבירות.

גלעד בהט: לדעתי זה יפתור את הבעיה אבל אולי הם לא שומעים אותי אז כנראה שצריך לפנות במקום אחר.

גלעד בהט: בכל מקרה, אנחנו גם מפקחים על המעצרים בצורה מוקפדת יותר בדרגות בכירות יותר, אנחנו גם בודקים את עצמנו והתוצאות מראות שיש ירידה במעצרים בתקופת הקורונה.

גלעד בהט: הייתה ירידה מאוד חריפה כשהייתה ירידה בפשיעה, זה ברור, אבל יש ירידה במעצרים גם למרות התקופה.

גלעד בהט: אנחנו בהחלט ערים למצב.

יעקב אשר: לא נוכל לקיים את הדיון לעומק.

יעקב אשר: אגב, נציג הסנגוריה שעומד פה אומר שזה לא נכון שהייתה ירידה אבל אני לא אכנס לוויכוח הזה עכשיו.

יעקב אשר: אני נותן לך שיעורי בית.

יעקב אשר: אתה מכניס אותי לכל הפרטים שאני לא אוכל כרגע לדון בהם.

יעקב אשר: אנחנו לא מעבירים את זה כדרישה, ברור שלכל מטבע יש שני צדדים, השאלה היא אם יש דרך לצמצם בזה, או להנחות את האנשים לצמצם, עד הגבול האפשרי, לא יותר מזה.

גלעד בהט: רק משפט אחד ואני מסיים – צריך לזכור שגם בתקופת הקורונה יש עבירות פליליות וגם שם צריך להגן על האזרחים ועל הקורבנות.

גלעד בהט: צריך לזכור אותם גם בכל הדיון הזה.

ישי שרון: היושב-ראש, אני רוצה בכותרת לומר מה הבעיה כאן.

ישי שרון: הבעיה היא לעצורים שנשארים לילה במעצר ולמחרת משוחררים באותם תנאים ממש שלקצין הממונה הייתה סמכות לשחרר אותם.

יעקב אשר: כן, אבל אתה לא יודע אם אולי בלילה הם חיפשו עוד ראיות, עוד דברים, עוד חקירה או משהו.

יעקב אשר: אני לא יכול לדבר בשמם.

יעקב אשר: אתה אולי מכיר את זה יותר אבל אני לא יכול לדבר בשמם.

יעקב אשר: אני עדיין משאיר את זה וולונטרי מכיוון המשטרה, נחזור לדברים הללו בהמשך הדיונים, לא היום.

ישי שרון: יש לנו, אגב, פתרון לעניין הזה בנייר העמדה.

יעקב אשר: אם יש פתרון, אנא דברו ביניכם.

יעקב אשר: אם אתה רוצה אני יכול גם לגבות את זה בטלפון ממני גם כן.

יעקב אשר: הנהלת בתי המשפט, מישהו מטעמכם עומד בקשר עם השב"ס לגבי העניין?

קריאה: כן.

יעקב אשר: עובדים על זה אז אפשר להמשיך לנושא הבא.

יעקב אשר: אנחנו עוברים לדיון בנושא ועדת שחרורים.

אפרת חקאק: עו"ד נעמה פויכטונגר ממשרד המשפטים תציג את הצעת החוק.

אפרת חקאק: יש לנו הצעת חוק על השולחן בעניין ועדת שחרורים בתקופת הקורונה כהוראת שעה לשנה.

אפרת חקאק: מה שקרה, שבתקופה זו התקש"חים הרלוונטיים פקעו - - -

יעקב אשר: על כמה זמן אנחנו מדברים בהארכה הזו?

אפרת חקאק: ההצעה שלנו הייתה להכניס את התיקון הזה לחוק להארכת תקש"ח שהוועדה חוקקה לפני שבוע, ולכן נהיה באותו סד זמנים של החוק ההוא – 30 יום ועוד 30 יום.

אפרת חקאק: הכוונה בסופו של התהליך היא להכניס את הנושא הזה גם בהצעת חוק ה-VC הגדולה שלנו, לכן ראוי שזה יהיה באותו סד זמנים.

אפרת חקאק: אני מבקשת מעו"ד פויכטונגר להציג את ההצעה.

יעקב אשר: בבקשה.

יעקב אשר: נציג אותה, נקריא ונצביע גם.

יעקב אשר: עברתם על הדברים?

יעקב אשר: תיקנתם את מה שאפשר היה לתקן?

אפרת חקאק: כן.

אפרת חקאק: הטכניקה שנעשה את זה היא דרך פיצול הצעת החוק.

אפרת חקאק: נצטרך להצביע על פיצול ואז על ההצעה.

נעמה פויכטונגר: קודם כל, אני רוצה להודות מאוד לוועדה שנרתמה לנושא הזה בלוח זמנים קצר בגלל הדחיפות שלו.

נעמה פויכטונגר: אני חושבת שיש פה מאמץ חשוב באמת בשביל לא לפגוע באסירים.

נעמה פויכטונגר: כמו שאמרה היועצת המשפטית של הוועדה, באמת מדובר פה בהשלמה להסדרים הרחבים יותר לגבי כלל ההליכים המשפטיים.

נעמה פויכטונגר: ועדת שחרורים היא אמנם הליך שיש לו מאפיינים שיפוטיים, היא ועדה אדברסרית, אבל חוק בתי המשפט לא חל עליה ולכן ההסדרים שנקבעים לגבי כלל הדיונים בבתי המשפט בעצם לא חלים על ועדות השחרורים.

נעמה פויכטונגר: לכן, בלי הסדרה מפורשת בעניין אין לנו אפשרות לקיים את הדיון בהשתתפות של האסירים מרחוק גם כאשר עדיין יש מגבלות על ההבאה שלהם לדיונים.

נעמה פויכטונגר: אני כן אעיר בסוגריים שאם מתאפשרים דיונים באולמות שסמוכים לבתי הסוהר, כמו שנעשה לפני הקורונה, רוב הבעיה נפתרת מפני שאז אתגר הליווי הוא הרבה יותר קטן.

נעמה פויכטונגר: כמובן שאם לאולמות האלה ייכנסו דיונים מסוגים אחרים אז ועדת שחרורים באופן טבעי היא לא בראש התעדוף.

נעמה פויכטונגר: דחוף יותר להביא עצורים לדיונים מסוגים אחרים.

נעמה פויכטונגר: ולכן בהכרח נחוצה הסדרה שתאפשר השתתפות של האסירים בדיונים מרחוק, כמובן עם האיזונים והכלים הנוספים שניתנים כדי לשמור על הזכויות שלהם בצורה הטובה ביותר בתנאים האלה.

נעמה פויכטונגר: הצעת החוק כוללת עוד כמה הסדרים נקודתיים.

נעמה פויכטונגר: אני אעבור עליהם בקצרה.

נעמה פויכטונגר: מדובר בכמה דברים קטנים שנועדו לאפשר טוב יותר את ניהול הדיונים בתקופה של אתגרי הקורונה.

נעמה פויכטונגר: אחד, הסמכה של יושב-ראש הוועדה לקבל החלטות בכמה עניינים, בעיקר פרוצדורליים, בלי צורך לכנס את הוועדה כולה.

נעמה פויכטונגר: אני אעיר בכוכבית שזה תיקון שבכלל אנחנו חושבים שהוא נכון גם לטווח ארוך ללא קשר להוראות הקורונה.

קארין אלהרר: כמו מה, למשל?

נעמה פויכטונגר: הוראות על השלמת חוות דעת, דחיית דיונים, בקשות שמוגשות בהסכמה.

יעקב אשר: דחיית דיונים?

יעקב אשר: אני לא בטוח בגלל שדחיית דיונים זו החלטה קשה לזה שדוחים לו.

קארין אלהרר: החלטה שיפוטית.

נעמה פויכטונגר: אני אעיר שגם לפי הצעת החוק הנוכחית בכל מקרה דיונים שלא אמורים להידחות הם דיונים שכבר מתקרבים למועד השליש של האסיר.

נעמה פויכטונגר: זאת אומרת, בכל מקרה אין כוונה שייחדה דיון באופן שיקצר פוטנציאלית את תקופת השליש של האסיר אם הוועדה תמצא אותו מתאים לשחרור.

נעמה פויכטונגר: אגב, זה לא נאמר עד עכשיו, חשוב כן להגיד את זה לפרוטוקול, הצעת החוק נוגעת לא רק לוועדות השחרורים אלא גם לוועדה לעיון בעונש, שהיא המקבילה הצבאית וההסדרים הם כמעט זהים פרט להבדלים שנובעים מהוראות ספציפיות בחוק השיפוט הצבאי, כך שאנחנו מבקשים בעצם את ההסדרה לגבי שני סוגי הדיונים האלה.

נעמה פויכטונגר: כמו כן, יש הוראה שנוגעת לדחיית דיונים, גם כן במקביל להודעת שר המשפטים לגבי כלל הדיונים בבתי המשפט, פרט לדיונים, כמו שאמרתי, שנחשבים דחופים במיוחד, שיתקיימו בכל זאת בתקופה הזו.

נעמה פויכטונגר: יש הוראה שקובעת שדיון שהתקיים שלא בנוכחות האסיר, אפשר יהיה לחזור עליו לאחר מכן אם האסיר ביקש את זה.

נעמה פויכטונגר: ויש עוד הוראה ספציפית שנותנת פתרון לבעיית התייצבות אסיר ששוחרר על תנאי בתחנת משטרה בתקופה שבה יש מגבלות על ניידות בתחבורה ציבורית.

נעמה פויכטונגר: יש לזה תחליף בדמות התקשרות טלפונית עם תחנת המשטרה.

נעמה פויכטונגר: אלה הנושאים בהצעת החוק שאותה אנחנו מבקשים לאפשר לפצל, כמו שציינה היועצת המשפטית, ולקדם בינתיים כהארכה לתקש"ח.

יעקב אשר: אוקיי.

יעקב אשר: חברי הוועדה, בבקשה.

קארין אלהרר: אני מתנצלת, לא מאוד הבנתי.

קארין אלהרר: א', אני רוצה לדעת אם הסנגוריה בעד ההצעה הזו.

ישי שרון: במצב שנוצר לגבי הארכה הזו אנחנו תומכים, ולו כדי לשחרר את הפקק ולגרום לכך שיתקיימו דיונים, כי בשבוע האחרון לא התקיימו דיונים וזה גרם לכך שעשרות רבות - - -

קארין אלהרר: בכלל?

יעקב אשר: בכלל לא היה, פקע החוק.

קארין אלהרר: ואחרי זה באים אלינו בטענות?

ישי שרון: עשרות רבות של אסירים שגם עברו את השליש שלהם לא ניתן להם יומם.

ישי שרון: רק כדי לשחרר את הפקק במצב הזה שנוצר אנחנו תומכים בהארכה הזו.

יעקב אשר: רק בגלל זה הסכמתי להביא את זה היום.

ישי שרון: אני כן רוצה אבל להגיד משהו מאוד חשוב אחד: חייבים לתת פוש בהכשרת אולמות של ועדות השחרורים.

ישי שרון: כרגע, להבנתי, רק שניים-שלושה אולמות מוכשרים לכך מתוך 12.

ישי שרון: היום ראיתי בבוקר חוות דעת עדכנית של משרד הבריאות שאומרת למשל שגם בחדרים הקטנים לא צריך שני מטרים אם שמים מסכות ופרספקסים.

ישי שרון: גם החלונות זה במידת האפשר.

יעקב אשר: חבר'ה, כל הדברים האלו קרו בגללנו.

ישי שרון: זה בעצם היו שני הדברים העיקריים, הריחוק והחלונות.

ישי שרון: ברגע ששני הדברים האלה נפתרו, אני לא מבין גדול בבינוי אבל זה נראה שעם קצת רצון טוב, גמישות ויצירתיות אפשר כבר לשחרר את האולמות האלה ולהכניס לתוכם את ועדות השחרורים.

יעקב אשר: נכון ואת זה נעשה.

קארין אלהרר: כמה דיונים בוועדות שחרורים יש ביום בממוצע?

שלומית לוי לביא: בימי שגרה יש לנו בממוצע בכל מתקן כליאה כ-20 דיונים, אבל זה לא בכל יום בשבוע.

יעקב אשר: פעמיים בשבוע אני חושב.

שלומית לוי לביא: לפעמים.

שלומית לוי לביא: יש מתקנים שזה פעם בשבוע, יש מתקנים שזה שלוש.

יעקב אשר: כמה שבועית בערך?

שלומית לוי לביא: אם זה במתקנים שהם שלושה ימים בשבוע זה בממוצע 60 עד 70, ואם זה במתקנים של יום בשבוע אז פחות, כי יש שונות במספר האסירים במתקנים.

קארין אלהרר: ובעצם ההצעה אומרת לקיים את כל הדיונים ב-VC?

יעקב אשר: לא, ממש לא.

קארין אלהרר: אלא?

קארין אלהרר: תסבירו לי.

נעמה פויכטונגר: ההצעה אומרת שבתקופה הזו, ככל שאי אפשר מבחינת סדרי העדיפויות והמכסות להביא לבתי המשפט - - -

יעקב אשר: למה צריך להביא אותם לבתי משפט?

יעקב אשר: ועדת שחרורים לא מתכנסת בבית משפט למיטב ידיעתי, לא? אני טועה?

קארין אלהרר: מה זה "ככל"?

קארין אלהרר: אני לא מבינה את הניסוח הזה.

יעקב אשר: ועדת שחרורים מתכנסת בבית המשפט?

ישי שרון: לא, במתחמים שליד בית הסוהר.

נעמה פויכטונגר: אם הוועדה מתקיימת כימים ימימה באולמות הסמוכים לבתי הסוהר בהתאם למגבלות התו הסגול, כעקרון לא צריך.

יעקב אשר: וזה מתקיים.

נעמה פויכטונגר: נכון להיום זה עוד לא מתקיים.

יעקב אשר: בכלל לא?

ישי שרון: זה מה שאמרתי על הצורך בדבר הזה.

שלומית לוי לביא: עד ל-25 ביוני כמעט 100% מהדיונים היו באמצעות היוועדות חזותית.

שלומית לוי לביא: החל מה-25 ביוני פג תוקפן של התקנות אבל שב"ס עדיין לא היו ערוכים מבחינת אולמות המשפטים ולכן בשני האולמות שאת מצביעה עליהם, מעשיהו וצלמון, נמצאים בעיצומן של התאמות.

שלומית לוי לביא: החל מה-2 ביולי כבר נקבעו דיונים.

שלומית לוי לביא: יש לי גם את הנתונים אם את מעוניינת לדעת.

שלומית לוי לביא: בצלמון נקבעו כבר 88 דיונים עד ל-30 ביולי - - -

יעקב אשר: אנחנו נרחיב את זה הלאה.

קארין אלהרר: בסדר, אבל אני רוצה לדעת.

ישי שרון: שלומית, זה בנוכחות פיזית אבל?

שלומית לוי לביא: פיזית, פיזית לחלוטין.

שלומית לוי לביא: אני רק אציין שיש לנו 278 אסירים שנמצאים כרגע בשני-שליש, שאומר שזה דחוף ביותר, ולכן כן היינו רוצים לאפשר לנו כבר להתחיל להכניס אותם לתוך דיוני ה-VC לפחות כדי שניתן יהיה להניע את הגלגלים מחדש.

קארין אלהרר: לכמה זמן מבוקש הצו הזה?

יעקב אשר: הם ביקשו שנה, אנחנו כרגע מכניסים את זה יחד עם התקש"ח של ה-VC, דהיינו, 30 ועוד 30, באישור הוועדה.

אפרת חקאק: זה כבר לא 30, זה כבר פחות מ-30.

יעקב אשר: קצת פחות מ-30.

נעמה פויכטונגר: ברשותכם, חשוב רק להעיר שגם לפי הנוסח של הצעת החוק האפשרות ל-VC היא בכל מקרה שיורית, היא נכנסת לתוקף רק בתנאי שאין אפשרות לקיים את הדיונים.

קארין אלהרר: אני מבינה את זה אבל אני גם מבינה שיש קלות דעת.

קארין אלהרר: ברגע שיש אופציה כזו הולכים אליה קודם, ואת יודעת את זה.

נעמה פויכטונגר: קודם כל, העובדה היא שכל עוד אין לנו חלופה, זאת כרגע האפשרות - - -

יעקב אשר: בואו נעצור פה, בבקשה.

יעקב אשר: תקשיבו, שוב בגלל קוצר הזמן אני לא מצליח להבהיר יותר את הדברים.

יעקב אשר: אני לא הולך לעזוב את העניין הזה של האולמות.

יעקב אשר: היה אתמול סיור, לראשונה בתולדות האירוע הזה.

יעקב אשר: אני מוכרח לומר שמשרד הבריאות היה גם קואופרטיבי מאוד בסיור ונתן את הדברים.

יעקב אשר: יש כמה אופציות, יש כמה מקומות, אנחנו ניכנס לזה, אני נכנס לזה אישית.

יעקב אשר: האמיני לי, הדבקתם אותי בעניין הזה חזק מאוד, וזה בסדר, אבל בואו נגמור דבר אחד, ננקה שולחן בעניין הזה ונוכל להתקדם הלאה.

יעקב אשר: אפשר להקריא?

אפרת חקאק: אני אזכיר שאנחנו גם מבקשים דיווח לוועדה כל שבוע.

קארין אלהרר: אתם מעבירים לח"כים גם את הדיווח?

יעקב אשר: אני מבקש לעשות איזשהו סט של נושאים שאנחנו יודעים שבהם אנחנו אמורים לקבל דיווחים בעקבות הדיונים האחרונים ושהדברים האלה יצאו בתפוצה לכולם, לא רק אלי.

יעקב אשר: אני לא חכם יותר מאף אחד אחר שנמצא פה.

יעקב אשר: הקראה, בבקשה.

אפרת חקאק: קודם כל הוועדה צריכה להחליט על פיצול הצעת החוק.

יעקב אשר: פיצול כדי להכניס אותה בסופו של דבר ביחד עם ה-VC.

יעקב אשר: מי שבעד הפיצול שירים את ידו.

יעקב אשר: בעד – פה אחד

יעקב אשר: פה אחד.

יעקב אשר: הפיצול אושר.

אפרת חקאק: זה עולה למליאה וזה אומר שכשאנחנו מצביעים על הצעת החוק עצמה אנחנו מצביעים על תנאי שהמליאה אחר כך תאשר את הפיצול.

יעקב אשר: להקריא.

יעקב אשר: קארין, תנהלי את זה, בבקשה.

אפרת חקאק: אנחנו מכניסים את זה כתיקון להצעת חוק לתיקון ולהארכת תוקפן של תקנות שעת חירום (נגיף הקורונה החדש – דיונים בהשתתפות עצורים, אסירים וכלואים) (תיקון), התש"ף–2020.

אפרת חקאק: אני כן אבקש מהוועדה להסמיך אותנו למקרה ותהיה שאלה לגבי מיקום התיקון, שנוכל לעשות את זה בהתאם.

אפרת חקאק: זה היה נראה לנו הכי נכון.

קארין אלהרר: בסדר גמור.

אפרת חקאק: אני מזכירה שאנחנו עושים את זה באותה טכניקה שעשינו לפני שבועיים – אנחנו מאריכים את התקש"ח אבל עם כל התיקונים שהממשלה כבר הביאה בהצעת החוק שלה לטובת האסירים במקרה הזה.

אפרת חקאק: סעיף 2 זה סעיף הדיווח בעצם.

אפרת חקאק: עכשיו אנחנו מקריאים את התוספת.

אפרת חקאק: יש לנו שתי תוספות, תוספת שישית ושביעית.

קארין אלהרר: מה זה החוקים האלו?

נעמה פויכטונגר: הסעיפים שמוזכרים פה זה סעיפים שכבר היום לפי חוק שחרור על תנאי ממאסר יש ליושב-ראש הוועדה סמכות להחליט בהם לבד אז אנחנו מגדירים שזה לא סותר את ההוראות.

אפרת חקאק: אני אקריא את התוספת עכשיו כדי שנדע על מה מדובר.

אפרת חקאק: אלה הם בעצם הנושאים שע"ד פויכטונגר דיברה עליהם קודם.

אפרת חקאק: אני חוזרת לנוסח עצמו.

אפרת חקאק: כך שזה יכלול בעצם את כל הדיונים שאנחנו קוראים להם דיוני ועדת שחרורים.

קארין אלהרר: מה זה "יושב-ראש אחרת"?

נעמה פויכטונגר: זאת אומרת שיש כמה מותבים.

נעמה פויכטונגר: אם במותב הספציפי שאמור לדון בעניין מסוים כרגע נבצר מיושב-ראש מלקבל החלטה, יושב-ראש אחר יכול לקבל את ההחלטה.

קארין אלהרר: עושים את זה בדרך כלל?

נעמה פויכטונגר: עד עכשיו לא הייתה כל כך את ההסמכה לזה אבל זה נועד לתת מענה למצבי חירום, שלא נישאר בלי - - -

קארין אלהרר: אבל אם זה לא נעשה בדרך שבשגרה למה עכשיו פתאום?

נעמה פויכטונגר: בשגרה אין את הסמכות הזו עדיין.

קארין אלהרר: בימים נטולי קורונה קורה דבר כזה?

ישי שרון: יכול להיות שאולי זה פתרון לא רע גם לימי פוסט-קורונה.

נעמה פויכטונגר: אני אזכיר שמדובר בהחלטות בעלות אופי דיוני בעיקרן.

נעמה פויכטונגר: זאת אומרת, זה לא דורש היכרות מעמיקה עם התיק או עם הטיעונים.

קארין אלהרר: אוקיי.

אפרת חקאק: שזה בעצם המצב שאין דיונים בבתי משפט או שיש צמצום משמעותי בדיונים בבית משפט.

קארין אלהרר: כמו שהיה.

אפרת חקאק: נכון.

אפרת חקאק: כמו שהיה ויכול להיות שיקרה שוב.

אפרת חקאק: עכשיו יש את כל הדיונים שדחופים ואי אפשר לדחות אותם.

אפרת חקאק: שוב אני מזכירה שכשאנחנו נדון בהצעה כהצעת חוק רגילה לתקופה של הוראת השעה של שנה אנחנו נדון בפירוט יותר בכל אחד מהסעיפים.

קארין אלהרר: מה זה "דיון לפי סעיף 7"?

נעמה פויכטונגר: זה שחרור מטעמים רפואיים.

נעמה פויכטונגר: זה הסדר אחר.

קארין אלהרר: אוקיי.

קארין אלהרר: וסעיפים 20 עד 21ב?

נעמה פויכטונגר: אלה דיוני הפקעה של אסיר ששוחרר על תנאי והפר איזושהי הפרה ולכן רוצים להחזיר אותו.

אפרת חקאק: עכשיו אנחנו בעצם מדברים על זה שיש אפשרות לעשות VC.

אפרת חקאק: הבנו שזה כמעט ולא קורה, נכון?

אפרת חקאק: שבדרך כלל יש לו סניגור.

ישי שרון: לא, דווקא יש כמה לא מיוצגים.

אפרת חקאק: אז זה כן קורה?

קארין אלהרר: למה "ככל האפשר"?

קארין אלהרר: זה לא אמור להיות חלק מהעניין?

אפרת חקאק: הבנו שלפעמים יש בעיה בזווית של המצלמות.

אפרת חקאק: הם מנסים לשפר כל הזמן את האיכות אבל לפעמים אתה רואה רק את אותו בן אדם שמדבר עכשיו ואתה לא רואה את כל החדר, לדוגמה.

מיכל וונש: אתה לא רואה "זה את זה".

אפרת חקאק: אנחנו הבנו שבאופן כללי הם מנסים לשפר את הזוויות של המצלמה.

נעמה פויכטונגר: זה נכון לגבי ה-VC בכל ההליכים.

ישי שרון: צריך לדבר על זה בדיונים הגדולים.

אפרת חקאק: זו בעיה רוחבית.

קארין אלהרר: זו בעיה קשה.

קארין אלהרר: עד כאן יש הערות?

קארין אלהרר: הסנגוריה?

קארין אלהרר: לשכת עורכי הדין?

קארין אלהרר: משרד המשפטים?

קארין אלהרר: מישהו?

קארין אלהרר: אין הערות.

קארין אלהרר: בבקשה.

אפרת חקאק: זה סעיף שלא מופיע בתקש"חים האחרים וזה התווסף בממשלה.

אפרת חקאק: את התוספת הקראתי.

אפרת חקאק: בזה סיימנו את התוספת השישית לעניין ועדת שחרורים ועכשיו נעבור לדיוני הוועדה לעיון בעונש של הצבא.

אפרת חקאק: כפי שעו"ד פויכטונגר אמרה, זה העתק ככל האפשר של ההסדר הקודם.

מיכל וונש: מה זה סעיף 510(א1)?

קארין אלהרר: ראם שאולוף, מדור חקיקה במפצ"ר, בבקשה.

ראם שאולוף: אני אתן איזשהו רקע כללי.

ראם שאולוף: כמו שאמרו קודם, הוועדה לעיון בעונש מקבילה לוועדות השחרורים, אז כמו שבוועדות השחרורים מקיימים דיונים כשמתקרבים לשליש מריצוי העונש של האסיר, בוועדה לעיון בעונש הסמכות היא לקיים דיון כשמגיעים כבר לחצי מתקופת המאסר שאסיר מבצע.

ראם שאולוף: סעיף 510 מציג כל מיני מקרים בהם אפשר להגיע לוועדה לעיון בעונש עוד לפני שמגיעים לתקופת החצי.

ראם שאולוף: לדוגמה מצב חירום מיוחד או מצב מלחמה או משהו בסגנון הזה.

ראם שאולוף: אפשרות נוספת זה מצב תחלואה של האסיר שמצדיק את הקיצור המוקדם שלו ברמה שתעבור אפילו את החצי.

ראם שאולוף: בתקופה הזו אנחנו רוצים שיתקיימו הדיונים האלה מתוך רצון שמתי שצריך לשחרר אסיר אנחנו נשחרר אותו ולא יהיה עיכוב.

מיכל וונש: ההיגיון ברור.

מיכל וונש: תודה.

אפרת חקאק: סיימנו את ההקראה.

קארין אלהרר: תודה.

קארין אלהרר: הערות למישהו?

אפרת חקאק: אני מזכירה שההצבעה היא על תנאי שהמליאה תאשר את הפיצול.

קארין אלהרר: ברור.

קארין אלהרר: לאחר שהסתיימה ההקראה ואין הערות, לא מנציגי הציבור, לא מנציגי הממשלה וגם לא מחברות הכנסת אני מעלה להצבעה את הנוסח, בכפוף לכך שהפיצול יעבור במליאה.

קארין אלהרר: מי בעד?

קארין אלהרר: בעד – פה אחד

קארין אלהרר: פה אחד.

קארין אלהרר: אני מוציאה את הוועדה להפסקה.

קארין אלהרר: תודה רבה לכולם.

יעקב אשר: קארין, תודה רבה.

יעקב אשר: אני מחדש את הדיון.

יעקב אשר: יש לכם כיוונים?

ברק לייזר: אנחנו נצטרך עוד שעה-שעתיים, אדוני.

יעקב אשר: אוקיי.

יעקב אשר: שאלתי את נציגי הנהלת בתי המשפט והשב"ס, אני מבין שעדיין אין בשורה ברורה מבחינתנו למה שדרשנו, ביקשנו.

יעקב אשר: נציג הנהלת בתי המשפט מבקש עוד כשעתיים למצות את הדיונים מול השב"ס וכל הגורמים האחרים.

יעקב אשר: אל תבואו אלי אחר כך עם ועד עובדים וכדו', זה לא מעניין אותי, צריך לבוא עם תשובות ברורות שאנחנו יודעים לאן אנחנו רוצים להגיע – מקסימום עצירים שיראו פני שופט לפי סדרי עדיפויות שקבענו קודם.

יעקב אשר: גם אם בסדרי העדיפויות יהיה משחק כזה או אחר לכאן או לכאן בגלל בעיות, כי צריך לדעת להתחשב גם בבעיות השינוע של שב"ס, צריך גם את זה לתכלל - - -

מיכל וונש: רק, אדוני היושב-ראש, כל עוד הקריטריונים ברורים.

יעקב אשר: הקריטריונים ברורים, נאמר.

יעקב אשר: יהיו פה ישיבות נוספות בהמשך, נודיע לכם.

יעקב אשר: אני מבקש שתעדכנו את הנהלת הוועדה אם יש לכם סיכום וגם אם יש חילוקי דעות קטנים או משהו שאפשר לפתור אותו כאן – אני מעדיף שלא – ואנחנו נעלה את זה באמצע אחד הדיונים הקרובים שיש לנו היום.

יעקב אשר: תודה רבה.

יעקב אשר: אני נועל את הישיבה.